לינדזי האליגן

לינדזי רובין מישל האליגן (באנגלית:Lindsey Robyn Michelle Halligan; נולדה ב-21 ביולי 1989) היא עורכת דין אמריקאית המכהנת כתובעת המחוזית בפועל של ארצות הברית במחוז המזרחי של וירג'יניה מאז ספטמבר 2025. בנוסף, האליגן מכהנת כעוזרת בכירה למזכיר הסגל של הבית הלבן מאז ינואר 2025.

האליגן סיימה את לימודיה באוניברסיטת ריג'יס ובבית הספר למשפטים של אוניברסיטת מיאמי. היא החלה לעבוד כעורכת דין בתחום הביטוח והפכה לשותפה במשרד עורכי הדין Cole, Scott & Kissane בשנת 2018. בשנת 2022, הנשיא לשעבר דונלד טראמפ מינה את האליגן לצוות המשפטי שלו. היא הייתה מעורבת בתיק Trump v. United States (2022), תביעה שביקשה לבחון את החומרים שנתפסו על ידי ה-FBI במסגרת חיפושיה במאר-א-לאגו. האליגן המשיכה לייצג את טראמפ בכמה מהלכים משפטיים נוספים, כולל תביעת דיבה נגד CNN, הגנה על זכאותו להתמודד לנשיאות לאור טענות חוקתיות, וניסיון למנוע כתב אישום על התנהלותו עם מסמכים מסווגים.

בינואר 2025 מינה טראמפ את האליגן לתפקיד עוזרת מזכירת הסגל הבכירה בבית הלבן. היא קראה לנשיא לפעול נגד תערוכות במוזיאונים של מוסדות הסמית'סוניאן שלדבריה מציגות את ארצות הברית באור שלילי. במרץ, טראמפ חתם על צו נשיאותי הממנה את האליגן לעמוד בראש יוזמה לבחינת פעילות המוזיאונים של הסמית'סוניאן. בספטמבר, טראמפ הדיח את התובע הפדרלי בפועל של המחוז המזרחי של וירג'יניה, אריק סיברט, בשל תפקודו בחקירות נגד יריביו של טראמפ. הוא מינה את האליגן למרות היעדר ניסיון כתובעת לממלאת מקום התובעת הפדרלית ואף הציע אותה כמועמדת קבועה לתפקיד.

 ראשית חייה 
לינדזי רובין מישל האליגן נולדה ב-21 ביולי 1989 בפורטלנד, מיין. האליגן היא בתם של זוג קלינאי תקשורת. אחותה, גאווין, היא עורכת דין לדיני משפחה שהתמודדה ללא הצלחה בבחירות 2016 לבית הנבחרים של קולורדו במחוז הרביעי מטעם המפלגה הרפובליקנית. האליגן גדלה בברומפילד, קולורדו ולמדה בתיכון Holy Family, שם שיחקה בייסבול וכדורסל. היא סיימה תואר ראשון בפוליטיקה ועיתונות משודרת באוניברסיטת ריג'יס, ולאחר מכן קיבלה תואר JD במשפטים מאוניברסיטת מיאמי בשנת 2013. במהלך לימודיה, התמחתה בפרויקט החפות ובמשרד הסנגוריה הציבורית של מחוז מיאמי-דייד. האליגן גם השתתפה בתחרות מיס קולורדו ארצות הברית בשנים 2009 ו-2010, והגיעה לחצי הגמר ובשנה לאחר מכן למקום הרביעי.

 קריירה 
 2022–2013 
לאחר שסיימה את לימודיה בבית הספר למשפטים, האליגן עבדה במשרד עורכי הדין Cole, Scott & Kissane, המתמחה בדיני ביטוח לנכסים מגורים ומסחריים. היא הפכה לשותפה במשרד בשנת 2018.

בהמשך, היא עבדה בחברת People's Trust Insurance Company, חברת ביטוח דירות בפלורידה, שהתמחתה בנכסי מגורים.

 2022–2025 
בנובמבר 2021, האליגן פגשה את הנשיא לשעבר דונלד טראמפ במועדון הגולף טראמפ אינטרנשיונל, לפי הצהרה שמסרה ל"וושינגטון פוסט". טראמפ מינה אותה לצוות המשפטי שלו מספר חודשים לאחר מכן, במהלך חקירת הבולשת הפדרלית (FBI) בנוגע להתנהלותו עם מסמכים ממשלתיים. האליגן סיפרה ל"פוליטיקו" שהיא נכחה באחוזת מאר-א-לאגו במהלך החיפוש שביצע ה-FBI במקום. היא הייתה מעורבת בתיק Trump v. United States, תביעה שביקשה למנות בודק מיוחד (special master) לבחינת החומרים שנתפסו במהלך החיפוש. האליגן נותרה בצוות של טראמפ גם לאחר ששני עורכי דין שעבדו עמה עזבו.

עבודתו של האליגן עבור טראמפ כללה תביעת דיבה נגד CNN שנדחתה, ניסיון להגן על זכאותו להתמודד לנשיאות על רקע מחלוקות משפטיות סביב התיקון ה-14 לחוקה, וניסיון לשכנע את משרד המשפטים שלא להגיש נגדו כתב אישום בגין הטיפול שלו במסמכים מסווגים. לקראת בחירות הנשיאות ב-2024, קמפיין פריצה איראני כיוון ליועצי טראמפ. משמרות המהפכה האסלאמית השיגו גישה לדוא"ל של האליגן ואחרים, ואיימו לפרסם אותם ביולי 2025. האליגן סקרה טיוטות של צווים נשיאותיים, חומרי תדרוך וקומוניקטים לעיתונות כדי לזהות "אי התאמות וסיכונים משפטיים פוטנציאליים".

 2025–הווה 
ממוזער|האליגן (מימין) עם טראמפ באפריל 2025.
לאחר השבעתו השנייה של טראמפ לתפקיד, מונתה האליגן לתפקיד מזכירת הסגל בבית הלבן. היא קראה לטראמפ לנפעול נגד תערוכות במוזיאוני הסמית'סוניאן שלדבריה מציגות את ארצות הברית באור שלילי. במרץ, חתם טראמפ על צו נשיאותי לבחון את התערוכות במוזיאוני הסמית'סוניאן, ומינה את האליגן לעמוד בראש היוזמה. היא ביקשה בין היתר להסיר את ציורה של איימי שרלד, "Trans Forming Liberty", שבו מוצגת אישה אפרו-אמריקאית טרנסג'נדרית כמקבילה לפסל החירות.

בספטמבר, טראמפ הדיח את התובע הפדרלי בפועל של מחוז וירגיניה, אריק סיברט, בשל אופן ניהול חקירות משרדו נגד לטשה ג'יימס, התובעת הכללית של ניו יורק, וג'יימס קומי, לשעבר מנהל הלשכה הפדרלית לחקירות. ב-20 בספטמבר, טראמפ הודיע כי ימנה את האליגן להחליף את סיברט. יומיים לאחר מכן, האליגן הושבעה לתפקיד התובעת בפועל של ארצות הברית.

 קישורים חיצוניים 

 הערות שוליים 

קטגוריה:עורכי דין אמריקאים במאה ה-21